CELEX: 32015D0128(01)
Language: el
Date: 2015-01-26 00:00:00
Title: Απόφαση της Επιτροπής, της 26ης Ιανουαρίου 2015 , σχετικά με τη σύσταση ομάδας εμπειρογνωμόνων στο πλαίσιο του κοινού φόρουμ της ΕΕ για τον καθορισμό των τιμών μεταβίβασης

28.1.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 28/5
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 26ης Ιανουαρίου 2015
   σχετικά με τη σύσταση ομάδας εμπειρογνωμόνων στο πλαίσιο του κοινού φόρουμ της ΕΕ για τον καθορισμό των τιμών μεταβίβασης
   (2015/C 28/05)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Η απόφαση 2011/C 24/03 της Επιτροπής (1), η οποία θεσπίζει το κοινό φόρουμ της ΕΕ για τον καθορισμό των τιμών μεταβίβασης, λήγει στις 31 Μαρτίου 2015.
            
         
               (2)
            
            
               Λαμβανομένης υπόψη της σπουδαιότητας των φορολογικών θεμάτων σχετικά με τις τιμές μεταβίβασης για τη λειτουργία της εσωτερικής αγοράς, της θετικής εμπειρίας κατά τη συνδρομή και την παροχή συμβουλών στην Επιτροπή μέσω του κοινού φόρουμ της ΕΕ για τον καθορισμό των τιμών μεταβίβασης, καθώς και του γεγονότος ότι εξακολουθεί να υφίσταται η ανάγκη ύπαρξης ενός τέτοιου φορέα για την Επιτροπή, προκειμένου να επιτευχθεί μια πιο ομοιόμορφη εφαρμογή των κανόνων για τον καθορισμό των τιμών μεταβίβασης στο εσωτερικό της Ένωσης, επιβάλλεται να συσταθεί μια νέα ομάδα εμπειρογνωμόνων στο πλαίσιο του κοινού φόρουμ της ΕΕ για τον καθορισμό των τιμών μεταβίβασης και να καθοριστούν η αποστολή και η διάρθρωσή της.
            
         
               (3)
            
            
               Το κοινό φόρουμ της ΕΕ για τον καθορισμό των τιμών μεταβίβασης θα πρέπει να βοηθά και να συμβουλεύει την Επιτροπή όσον αφορά τα φορολογικά θέματα που συνδέονται με τις τιμές μεταβίβασης.
            
         
               (4)
            
            
               Το κοινό φόρουμ της ΕΕ για τον καθορισμό των τιμών μεταβίβασης θα πρέπει να απαρτίζεται από εμπειρογνώμονες του δημοσίου και του μη δημοσίου τομέα όσον αφορά τις τιμές μεταβίβασης. Κρίνεται επίσης σκόπιμη η πρόβλεψη δυνατότητας αντικατάστασης των μελών, προκειμένου να διατηρείται η ισόρροπη εκπροσώπηση των τομέων εμπειρογνωμοσύνης και των τομέων συμφερόντων.
            
         
               (5)
            
            
               Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη του κοινού φόρουμ της ΕΕ για τον καθορισμό των τιμών.
            
         
               (6)
            
            
               Η επεξεργασία των προσωπικών δεδομένων θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2).
            
         
               (7)
            
            
               Η απόφαση 2011/C 24/03 θα πρέπει να καταργηθεί.
            
         
               (8)
            
            
               Είναι σκόπιμο να καθοριστεί περίοδος εφαρμογής της παρούσας απόφασης,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Με την παρούσα απόφαση συγκροτείται ομάδα εμπειρογνωμόνων με την επωνυμία «κοινό φόρουμ της ΕΕ για τον καθορισμό των τιμών μεταβίβασης», εφεξής καλούμενη «το φόρουμ».
   Άρθρο 2
   Καθήκοντα
   Αποστολή του φόρουμ είναι:
   
               α)
            
            
               να δημιουργήσει μια πλατφόρμα στο πλαίσιο της οποίας οι εμπειρογνώμονες των επιχειρήσεων, της κοινωνίας των πολιτών και των εθνικών φορολογικών διοικήσεων μπορούν να συζητούν προβλήματα που συνδέονται με τις τιμές μεταβίβασης, τα οποία παρεμποδίζουν τις διασυνοριακές επιχειρηματικές δραστηριότητες εντός της Ένωσης,
            
         
               β)
            
            
               να συμβουλεύει την Επιτροπή σε φορολογικά θέματα που συνδέονται με τις τιμές μεταβίβασης,
            
         
               γ)
            
            
               να συνδράμει την Επιτροπή στην εξεύρεση πρακτικών λύσεων, που συμβιβάζονται με τις κατευθυντήριες γραμμές του ΟΟΣΑ όσον αφορά τις τιμές μεταβίβασης για τις πολυεθνικές εταιρείες και τις φορολογικές διοικήσεις.
            
         Άρθρο 3
   Διαβούλευση
   1.   Η Επιτροπή μπορεί να συμβουλεύεται το φόρουμ για κάθε ζήτημα που συνδέεται με τις τιμές μεταβίβασης.
   2.   Ο πρόεδρος του φόρουμ μπορεί να συμβουλεύει την Επιτροπή να ζητεί τη γνώμη του φόρουμ για συγκεκριμένο ζήτημα.
   Άρθρο 4
   Σύνθεση – Διορισμός μελών
   1.   Μέλη του φόρουμ είναι οι φορολογικές διοικήσεις των κρατών μελών και 18 οργανώσεις (3).
   2.   Η φορολογική διοίκηση κάθε κράτους μέλους διορίζει έναν εκπρόσωπο στο φόρουμ ο οποίος είναι δημόσιος υπάλληλος και ασχολείται με θέματα που συνδέονται με τις τιμές μεταβίβασης.
   3.   Οι οργανώσεις ορίζονται από τον Γενικό Διευθυντή της Γενικής Διεύθυνσης Φορολογίας και Τελωνειακής Ένωσης μεταξύ των οργανώσεων που έχουν ανταποκριθεί σε ειδική πρόσκληση υποβολής υποψηφιοτήτων και οι οποίες έχουν ορίσει ως εκπροσώπους εμπειρογνώμονες με κατάλληλα προσόντα.
   4.   Οι οργανώσεις που κρίνονται κατάλληλες να καταστούν μέλη, αλλά δεν ορίζονται, δύναται να εγγραφούν σε εφεδρικό κατάλογο, τον οποίο μπορεί να χρησιμοποιεί η Επιτροπή για τον διορισμό αντικαταστατών.
   5.   Οι οργανώσεις ορίζονται για δύο έτη. Ασκούν τα καθήκοντά τους μέχρι την αντικατάστασή τους ή τη λήξη της θητείας τους. Η θητεία τους μπορεί να είναι ανανεώσιμη.
   6.   Οι οργανώσεις δύναται να αντικατασταθούν για την εναπομένουσα περίοδο της θητείας τους στις ακόλουθες περιπτώσεις:
   
               α)
            
            
               όταν παραιτούνται·
            
         
               β)
            
            
               όταν δεν είναι πλέον σε θέση να συμβάλλουν αποτελεσματικά στις εργασίες του φόρουμ·
            
         
               γ)
            
            
               όταν επιβάλλεται προκειμένου να διατηρηθεί η ισόρροπη εκπροσώπηση των σχετικών τομέων εμπειρογνωμοσύνης και των τομέων συμφερόντων.
            
         7.   Τα ονόματα των οργανώσεων δημοσιεύονται στο μητρώο των ομάδων εμπειρογνωμόνων της Επιτροπής και άλλων παρεμφερών οντοτήτων («το μητρώο») και σε ειδικό δικτυακό τόπο.
   8.   Τα δεδομένα προσωπικού χαρακτήρα συλλέγονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Ο Γενικός Διευθυντής της Γενικής Διεύθυνσης Φορολογίας και Τελωνειακής Ένωσης διορίζει τον πρόεδρο της ομάδας. Τα έγγραφα της συνεδρίασης καταρτίζονται υπό την ευθύνη του προέδρου, σε συνεννόηση με τον εκπρόσωπο Επιτροπής.
   2.   Σε συμφωνία με τον εκπρόσωπο της Επιτροπής, το φόρουμ δύναται να συγκροτεί υποομάδες για την εξέταση επιμέρους ζητημάτων με βάση εντολή καθηκόντων που καθορίζει το ίδιο. Οι εν λόγω υποομάδες διαλύονται μετά την εκπλήρωση της εντολής τους.
   3.   Ο εκπρόσωπος της Επιτροπής μπορεί ad hoc να καλεί εμπειρογνώμονες εκτός του φόρουμ, οι οποίοι διαθέτουν ειδικές γνώσεις σε θέμα της ημερήσιας διάταξης, προκειμένου να συμμετάσχουν στις εργασίες του φόρουμ ή της υποομάδας. Επιπλέον, ο εκπρόσωπος της Επιτροπής δύναται να παρέχει καθεστώς παρατηρητή σε άτομα, σε οργανώσεις κατά την έννοια του κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων (4), σε υποψήφιες για προσχώρηση χώρες και στον ΟΟΣΑ.
   4.   Τα μέλη του φόρουμ και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, τηρούν τις υποχρεώσεις περί επαγγελματικού απορρήτου που απορρέουν από τις Συνθήκες και από τους κανόνες εφαρμογής τους, καθώς και τους κανόνες ασφαλείας της Επιτροπής όσον αφορά την προστασία διαβαθμισμένων πληροφοριών της ΕΕ, οι οποίοι καθορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (5). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
   5.   Οι συνεδριάσεις του φόρουμ και των υποομάδων του διεξάγονται καταρχήν στα κτίρια της Επιτροπής. Η Επιτροπή εξασφαλίζει τη γραμματειακή υποστήριξη. Στις συνεδριάσεις δύνανται να συμμετέχουν και άλλοι υπάλληλοι της Επιτροπής, για τους οποίους οι εργασίες του φόρουμ και των υποομάδων του παρουσιάζουν ενδιαφέρον.
   6.   Το φόρουμ θεσπίζει τον εσωτερικό κανονισμό του με βάση τους τυποποιημένους κανόνες διαδικασίας για τις ομάδες εμπειρογνωμόνων.
   7.   Η Επιτροπή δημοσιεύει όλα τα σχετικά έγγραφα για τις δραστηριότητες του φόρουμ όπως ημερήσιες διατάξεις, πρακτικά και παρατηρήσεις των συμμετεχόντων, είτε στο μητρώο, είτε μέσω συνδέσμου που παραπέμπει από το μητρώο σε ειδικό ιστότοπο, όπου διατίθενται πληροφορίες. Εξαιρέσεις από τη δημοσίευση επιτρέπονται εφόσον η δημοσίευση εγγράφου μπορεί να διακυβεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (6).
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες του φόρουμ δεν αμείβονται για τις υπηρεσίες που παρέχουν.
   2.   Τα οδοιπορικά και, κατά περίπτωση, οι δαπάνες διαβίωσης των συμμετεχόντων στις δραστηριότητες του φόρουμ επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα καλύπτονται εντός των ορίων των διαθέσιμων πιστώσεων που χορηγούνται στο πλαίσιο της ετήσιας διαδικασίας κατανομής των πόρων.
   Άρθρο 7
   Κατάργηση
   Η απόφαση 2011/C 24/03 καταργείται.
   Άρθρο 8
   Δυνατότητα εφαρμογής
   Η παρούσα απόφαση εφαρμόζεται έως τις 31 Μαρτίου 2019.
   
      Βρυξέλλες, 26 Ιανουαρίου 2015.
      
         
            Για την Επιτροπή
         
         Pierre MOSCOVICI
         
            Μέλος της Επιτροπής
         
      
   
   
      (1)  Απόφαση 2011/C 24/03 της Επιτροπής, της 25ης Ιανουαρίου 2011, σχετικά με τη σύσταση ομάδας εμπειρογνωμόνων στο πλαίσιο του κοινού φόρουμ της ΕΕ για τον καθορισμό των τιμών μεταβίβασης (ΕΕ C 24 της 26.1.2011, σ. 3).
   
      (2)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (3)  Οργανώσεις, υπό την ευρεία έννοια του όρου, όπου συμπεριλαμβάνονται εταιρείες, ενώσεις, μη κυβερνητικές οργανώσεις, συνδικάτα, πανεπιστήμια, ερευνητικά ιδρύματα, υπηρεσίες της Ένωσης, όργανα της Ένωσης και διεθνείς οργανισμοί.
   
      (4)  Πλαίσιο για τις ομάδες εμπειρογνωμόνων της Επιτροπής: Πλαίσιο για τους οριζόντιους κανόνες και το δημόσιο μητρώο των ομάδων εμπειρογνωμόνων της Επιτροπής, Ε(2010) 7649 τελικό.
   
      (5)  Απόφαση 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).
   
      (6)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). [Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.]